wickkiey/tamil-wikipedia-markdown huggingface dataset:
# உட்சில்லுரு



**உட்சில்லுரு** (*hypotrochoid*) என்பது ஒரு வட்டத்துடன் தொடர்புபடுத்தப்பட்ட புள்ளியொன்றின் தடத்தினைக் காட்டும் சிறுசில்லி (roulette) வகையைச் சேர்ந்த ஒரு வளைவரை. தொடர்புபடுத்தப்பட்ட வட்டத்தின் மையத்துக்கும் அப்புள்ளிக்கும் இடையே உள்ள தூரம் *d* அலகுகள். இந்த வட்டத்தின் ஆரம் *r* அலகுகள். இவ்வட்டம் *R* அலகு ஆரமுள்ள மற்றொரு நிலையான வட்டத்தின் உட்புறத்தைத் தொட்டபடியே நழுவாமல் உருளும் போது, நாம் எடுத்துக்கொண்ட புள்ளி நகர்கின்ற தடம் ஒரு வளைவரையாக இருக்கும். சிறுசில்லி வகையைச் சேர்ந்த இவ்வளைவரை, உட்சில்லுரு என அழைக்கப்படுகிறது.  

*d* இன் அளவு *r* இன் மதிப்பை விடச் சிறியதாகவோ, பெரியதாகவோ அல்லது சமமாகவோஇருக்கலாம். அதாவது புள்ளி வட்டத்துக்குள்ளே, வட்டத்திற்கு வெளியே அல்லது வட்டத்தின் மீது இருக்கலாம். வட்டத்தின் மீது புள்ளி அமையும் போது உட்சில்லுரு, உள்வட்டப்புள்ளியுருவாக அமையும்.  

## எடுத்துக்காட்டு

- *சுழல் வரைவி* -விளையாட்டுக் கருவியால் வரையப்படுபவை, உட்சில்லுரு மற்றும் வெளிச்சில்லுரு வளைவரைகள்.

## உட்சில்லுருவின் துணையலகுச் சமன்பாடுகள்

:<math>x (\theta) = (R - r)\cos\theta + d\cos\({R - r \over r}\theta\)</math>  
:<math>y (\theta) = (R - r)\sin\theta - d\sin\({R - r \over r}\theta\).</math>  

இங்கு <math>\theta,</math> உருளும் வட்டத்தின் மையம் கிடைமட்டத்தோடு உண்டாக்கும் கோணம். (<math>\theta,</math> போலார் கோணம் அல்ல.)  

## சிறப்பு வகைகள்

- *d* = *r* எனில் உட்சில்லுரு, உள்வட்டப் புள்ளியுரு (hypocycloid) ஆக இருக்கும்.
- *R* = 2*r* உட்சில்லுரு, நீள்வட்டமாக இருக்கும்.
# பாஸ்கா


**பாஸ்கா** (ஆங்கிலம்: *Passover*, எபிரேயம், இத்திய மொழி: פֶּסַח *Pesach,*) என்பது ஓர் யூத விழா. இது பண்டைய எகிப்தின் அடிமை முறையிலிருந்து இசுரவேலர் விடுதலையாகிய விடுதலைப் பயணம் பற்றிய நினைவு கூறலாகும். வடக்கு அரைக்கோள தொடக்கத்தைக் கொண்ட எபிரேய நாட்காட்டியின் நிசான் மாதத்தில் 15ம் நாள் பாஸ்கா தொடங்கி, ஏழு அல்லது எட்டு நாட்களுக்கு கொண்டாடப்படும். பரவலாக அதிகம் கடைப்பிடிக்கப்படும் யூத விடுமுறைகளில் இதுவும் ஒன்று.
# விக்கிப்பீடியா:முதற்பக்க வார்ப்புருக்கள்

ஒவ்வொரு வாரமும் வியாழன் அன்று முதற்பக்கத்தில் ஒரு துறை சார் வார்ப்புரு காட்சிப்படுத்தப்படும். இதன் மூலம், தமிழ் விக்கிப்பீடியாவில் இடம்பெற்றுள்ள பல்வேறு துறைகள் குறித்த ஒட்டு மொத்த அறிமுகத்தை நல்க இயலும்.  

## முதற்பக்க வார்ப்புருக்கான தகுதிகள்
- வார்ப்புருவில் சிகப்பு இணைப்புகள் கூடாது
- ஒவ்வொரு கட்டுரையும் ஓரளவாவது அடிப்படைத் தகவலைத் தர வேண்டும். முற்றிலும் குறுங்கட்டுரைகளாக உள்ள வார்ப்புருக்களைத் தவிர்க்கலாம்.
- நிறைய கட்டுரைகளை உள்ளடக்கிய வார்ப்புருவாக இருப்பது நல்லது. (குறைந்தது 10)
- முகப்பில் காட்சிப்படுத்த ஒதுக்கியிருக்கும் இடம் அகலப்பரப்பானதாக இருப்பதால் பரிந்துரைக்கப்படும் வார்ப்புருக்கள் அகலப்பரப்பானதாகவோ (landscape orientation) அல்லது அவ்வாறு மாற்றப்பட இயன்றதொன்ராகவோ இருக்க வேண்டும்.
- வார்ப்புருவில் உள்ள தகுந்த கட்டுரைகளில் வார்ப்புரு இணைக்கப்படிருக்க வேண்டும்.
- வார்ப்புருவில் புற இணையதளங்களுக்கான இணைப்புகள் இருத்தலாகாது.

## அடுத்து காட்சிபடுத்த இருப்பவை

கீழுள்ளவை அடுத்து வரும் வாரங்களில் காட்சிப்படுத்த தேர்வு செய்யப்படுள்ளவை. இவைக்குறித்த கருத்துகள் வரவேற்கப்படுகின்றன.  
- *தற்போது ஏதுமில்லை*

## பரிந்துரைகள்
பரிந்துரை செய்பவரின் பெயரினை வார்ப்புருவுக்கு அருகில் இடவும். வார்ப்புருவில் சிக்கலோ அல்லது மேம்படுத்த வேண்டியிருப்பின் உங்களை தொடர்பு கொள்ள ஏதுவாயிருக்கும்.  
- --பவுல்-Paul (பேச்சு) 03:09, 24 அக்டோபர் 2013 (UTC)

## மேம்பாடு தேவைப்படும் பயனர் பரிந்துரைகள்
- - ஒரே கட்டுரைகள் இவ்வார்ப்புருவில் பல முறை இடம்பெற்றுள்ளன. வார்ப்புருவை வேறுவகையில் மாற்றியமைக்க வேண்டும்.
- - சிகப்பு இணைப்புகள் உள்ளது
- - பெரும்பான்மையாக குறுங்கட்டுரைகள் மட்டுமே உள்ளன. மேலும், எல்லா கட்டுரைகளிலும் முதலில் இவ்வார்ப்புரு இணைக்கப்படவேண்டும்.

## இதுவரை இடம்பெற்றவை
- - சூலை 26, 2012‎
- - ஆகத்து 5, 2012‎
- - ஆகத்து 13, 2012
- - ஆகத்து 26, 2012
- - செப்டம்பர் 2, 2012‎
- - அக்டோபர் 11, 2012
- - அக்டோபர் 29, 2012‎
- - நவம்பர் 21, 2012‎
- - சனவரி 24, 2013‎
- பெப்ரவரி 21, 2013‎
- - மார்ச் 8, 2013‎
- - ஏப்ரல் 4, 2013‎
- - மே 19, 2013‎
- - ஏப்ரல் 13, 2013‎
- - மே 6, 2013‎
- - சூன் 7, 2013
- - சூலை 12, 2013
- - செப்டம்பர் 22, 2012
- - செப்டம்பர் 03, 2013
- - அக்டோபர் 24, 2013
- - அக்டோபர் 31, 2013‎
- - நவம்பர் 7, 2013
- - நவம்பர் 14, 2013
- - நவம்பர் 20, 2013
- - நவம்பர் 28, 2013
- - திசம்பர் 05, 2013
- - திசம்பர் 12, 2013
- - திசம்பர் 19, 2013
- - திசம்பர் 26, 2013
- - சனவரி 02, 2014
- - சனவரி 09, 2014
- - சனவரி 16, 2014
- - சனவரி 24, 2014
- - சனவரி 30, 2014
- - பெப்ரவரி 06, 2014
- - பெப்ரவரி 13, 2014
- - பெப்ரவரி 20, 2014
- - பெப்ரவரி 27, 2014
- - மார்ச் 06, 2014
- - மார்ச் 13, 2014
- - மார்ச் 20, 2014
- - மார்ச் 27, 2014
- - ஏப்ரல் 03, 2014
- - ஆகத்து 16, 2015
# தமிழ்க் கல்லூரிகள்

தமிழ்நாட்டில் ஏழு தமிழ்க்கல்லூரிகள் உள்ளன. இவற்றைக் கீழ்த்திசைக் கல்லூரிகள் என்பர். இவற்றில் திருவையாறு கல்லூரியில் வடமொழியும், இசையும் கற்பிக்கப்படுகின்றன. அரபு மொழிக் கல்லூரி ஒன்றும் தமிழ்நாட்டில் உள்ளது.  
1. செந்தமிழ்க் கீழ்த்திசைக் கல்லூரி, தமிழ்ச்சங்கம் சாலை, மதுரை, 625 001
1. தமிழவேள் உமா மகேசுவரனார் கரந்தைத் தமிழ்க் கல்லூரி, தஞ்சாவூர், 613 002
1. ஸ்ரீமத் சிவஞான பாலைய சுவாமிகள் தமிழ்க் கல்லூரி, மயிலம், 604 304
1. தவத்திரு சாந்தலிங்க அடிகளார் கலை, அறவியல், தமிழ்க் கல்லூரி, பேரூர், கோவை 641 010
1. ஸ்ரீலஸ்ரீ காசிவாசி சுவாமிநாத சுவாமிகள் கலைக்கல்லூரி, திருப்பனந்தாள், 612 504
1. கணேசர் செந்தமிழ்க் கல்லூரி, சன்மார்க்க சபை, மேலைச்சிவபுரி, 622 402
1. அரசர் கல்லூரி, சமஸ்கிருதம், தமிழ், இசை – கல்வி, திருவையாறு, 613 204
1. ஜமியா தரசலம் அரபு கல்லூரி, ஓமராபாத், 635 808
1. இராமசாமி தமிழ்க் கல்லூரி - காரைக்குடி 630 003..

## மேற்கோள்
- கீழ்த்திசை மொழிக் கல்லூரிகள்
# ஆயிஷா

**ஆயிஷா** (612-678) முகம்மது நபியின் துணைவியருள் ஒருவர்.இஸ்லாத்தின் அடிப்படையில் ‘உம்முஹாத்துல் முஃமினீன்’(**இறைநம்பிக்கையாளர்களின் அன்னையர்**)என்றும் அழைக்கப்படுபவர். சித்தீக்கா என்ற சிறப்புப் பெயர் இவருக்கு உண்டு.  

## பிறப்பு
அபூபக்கர்(ரலி) உம்மு ரூமான்(ரலி) தம்பதியருக்கு மகளாக மக்காவில் பிறந்தார்கள்.  

இவர்களுக்கு மூன்று சகோதரர்களும், இரண்டு சகோதரிகளும் உண்டு. இவர்களில் அப்துர் ரஹ்மான்(ரலி) சொந்த சகோதரர் ஆவார். முஹம்மத் என்பவர் அபூபக்ர் (ரலி) அவர்களின் மூன்றாவது மனைவியான அஸ்மா பின்த் உமைஸ் (ரலி) என்பவருக்குப் பிறந்தவர். அவ்ஃப் இப்னு ஹாரித் (ரலி) என்பவர் பால் குடி சகோதரர் ஆவார். இரண்டு சகோதரிகளும் அபூபக்ர் (ரலி) அவர்களின் மற்ற மனைவியருக்குப் பிறந்தவர்கள். அஸ்மா(ரலி) அவர்கள் கதீலா பின் அப்துல் உஜ்ஜா (குதைலா என்போரும் உண்டு) என்ற முதல் மனைவிக்கும், உம்மு குல்சூம்(ரலி) என்பவர் நான்காவது மனைவி உம்மு ஹபீபா(ரலி) அவர்களுக்கும் பிறந்தவர்கள்.
# விக்கிப்பீடியா:உங்களுக்குத் தெரியுமா/செப்டம்பர் 12, 2012


- **விக்கிப்பீடியா அடையாளச் சின்னம்** (படம்) பல மொழிகளின் ஒரு எழுத்து வடிவமைப்பைக் கொண்டு, விக்கிப்பீடியா ஒரு பல்மொழி கலைக்களஞ்சியம் என்பதைக் குறித்து நிற்கும்.
- 1602 ஆம் ஆண்டு நிறுவப்பட்ட **டச்சுக் கிழக்கிந்தியக் கம்பனி** வரலாற்றில் அறியப்படும் உலகின் முதலாவது பன்னாட்டு வணிக நிறுவனம் ஆகும்.
- **உலக இடைக்கழி** என்பது மோரியர் சங்ககாலத் தமிழகத்தில் நுழைய தேர் சக்கரங்களிலினால் உருவாக்கிய வழியாகும்.
- முன்னால் பாக்கித்தானிய அதிபரான **பெர்வேஸ் முஷாரஃப்** 1943ல் இந்தியத் தலைநகரான டில்லியில் பிறந்தவர்.
- இந்தியும் ஆங்கிலமும் **இந்திய-ஐரோப்பிய மொழிகள்** எனும் ஒரே மொழிக் குடும்பத்தைச் சேர்ந்தவை.
# குமாரவேலு சந்திரசேகரன்



<big>**குமாரவேலு எசு. சந்திரசேகரன்**</big> (ஆங்கிலம்: **Komaravolu S. Chandrasekharan**) (பிறப்பு: 21 நவம்பர் 1920)  
சுவிட்சர்லாந்தில் உள்ள சூரிக்கு நகரில் உள்ள உயர்நுட்பக்கல்விக் கழகமாகிய ஈ.டி.எச் (ETH Zurich, Eidgenössische Technische Hochschule Zürich) பணியாற்றி ஓய்வுபெற்ற ஒரு கணிதவியல் பேராசிரியர்; இவர் டாட்டாவின் அடிப்படை ஆய்வுகளுக்கான கல்விக்கழகத்தின் கணிதத் துறையின் தோற்றுநர்களில் ஒருவராவார். இவர் எண் கோட்பாட்டில் கூட்டுமை (summability) பற்றிய ஆய்வுகளில் புகழ் ஈட்டியவர். பதுமசிரீ விருதும், சாந்தி சொரூப்பு பட்நாகர் விருதும், இராமானுசன் பதக்கமும் வென்றவர். இவர் டாட்டா அடிப்படை ஆய்வுகளுக்கான கல்விக்கழகத்தின் (டி.ஐ.எவ்.ஆர், TIFR) பெருமையப் பேராளராக (Honorary Fellow) உள்ளார்.  

சந்திரசேகரன் ஆந்திரப்பிரதேசத்தில் உள்ள பாப்பட்லா என்னும் ஊரில் உள்ள பள்ளியில் படித்தார். பின்னர் சென்னையில் உள்ள பிரசிடென்சி கல்லூரியில் கணிதத்தில் முதுகலைப் பட்டமும், சென்னைப் பல்கலைக்கழத்தில் 1942 இல் கே. ஆனந்தராவ் நெறியாளுமையில் முனைவர் பட்டமும் (பி.எச்டி) பெற்றார்.  

சந்திரசேகரன், அமெரிக்காவில் நியூஜெர்சி மாநிலத்தில், பிரின்சிட்டனில் உள்ள முன்னோடு ஆய்வுகளுக்கான கழகத்தில் ([Institute for Advanced Study, Princeton) இருந்தபொழுது ஓமி பாபா (Homi Bhabha) அழைப்பின் பேரில் டாட்டா ஆய்வுக்கழகத்தில் வந்து சேர்ந்தார். உலகின் பல அறிஞர்களை டாட்டா ஆய்வுக்கழகத்தில் வந்து உரையாற்ற வைத்தார். 1965 இல் ஹோமி பாபா ஒரு வானூர்தித் தீநேர்ச்சியில் இறந்து போன பின்பு, டாட்டா ஆய்வுக் கழகத்தை விட்டுவிட்டு சுவிட்சர்லாந்தில், சூரிக்கு நகரத்தில் உள்ள ஈ.டி.எச் என்னும் உயர்நுட்பக் கல்விக்கழகத்தில் சேர்ந்தார்  

## அடிக்குறிப்புகள்

- - India's who is who

## வெளியிணைப்புகள்
-
# எருசலேம் பேரரசு


**எருசலேம் இலத்தீன் பேரரசு** என்பது முதலாம் சிலுவைப்போரின் பின் 1099இல் மத்தியதரைக் கடலின் கிழக்கோர நிலப்பகுதியில் உருவாக்கப்பட்ட உரோமன் கத்தோலிக்க பேரரசாகும். இப்பேரரசு 1099 முதல் 1291 வரை மம்லுகுகளினால் அக்ரே அழிக்கப்படும்வரை கிட்டத்தட்ட இருநூறு வருடங்கள் நீடித்தது. ஆனாலும் வரலாற்றில் இது இரு வேறுபட்ட காலங்களினால் பிரிக்கப்பட்டது. முதலாம் பேரரசு 1099 முதல் 1187 வரை சலாகுத்தீனால் ஏறக்குறைய முழுவதும் வெல்லப்படும் வரை நீடித்தது. மூன்றாவது சிலுவைப்போரின் பின்னர் மீண்டும் அக்ரேவில் 1192இல் உருவாக்கப்பட்டு அந்நகரம் அழியும் வரை நீடித்தது. இரண்டாவது பேரரசு **அக்ரோ பேரரசு** எனவும் சிலவேளைகளில் அழைக்கப்படும்.
# விக்கிப்பீடியா:பங்களிப்பாளர் அறிமுகம்/தினேஷ்குமார் பொன்னுசாமி


தினேஷ்குமார் பொன்னுசாமி தமிழகத்தில் உள்ள ஈரோடு மாவட்டத்தைச் சேர்ந்த மென்பொருளாளர். புனே நகரில் பணியாற்றி வருகிறார். தமிழ் விக்கிப்பீடியாவிலும் விக்கிமூலத்திலும் நவம்பர், 2011 முதல் பங்களித்து வருகிறார். நிக் வோய்ச்சிச், செங்குந்தர் பிரபந்தத் திரட்டு, பண்பலை, 100 (எண்), ஆள்கூற்று முறைமை, படிமப் பதிவு முறை, இரங்கநாதன் தெரு, நுபீடியா, அமலா பால், மீன் பிடித்தல் முதலியன இவர் பங்களித்த நூற்றுக்கும் மேற்பட்ட கட்டுரைகளில் சில. விக்கி பராமரிப்புப் பணிகளிலும் அவ்வப்போது ஈடுபட்டு வருகிறார்.
# கருணானந்தம்

**கருணானந்தம்** (15 அக்டோபர் 1925 -27 செப்டம்பர் 1989) என்பவர் ஒரு தமிழ்ப் பாவலர் ஆவார். *பாரதிதாசன் பரம்பரை*க் கவிஞர் அன்று அறியப்படும் இவரின் படைப்புகளை 2007 - 08 இல் தமிழ் நாடு அரசு நாட்டுடைமை ஆக்கியது. இருபதாம் நூற்றாண்டின் மருமலர்ச்சிக் கவிஞர்களுள் ஒருவர். இவர் இருபதாம் நூற்றாண்டின் காவியக் கவிஞர் என்ற தகுதியும் பெற்றார். மேலும் இவர் பெரியாரின் வாழ்க்கை வரலாற்றை புத்தகமாக எழுதி அதை வெளியிட்டுள்ளார் அதனால் இவர் பெரியாரின் வரலாற்றாளர் (periyar's biographer) என்ற பெயரையும் பெற்றார்.  

## வாழ்கை குறிப்பு
கருணானந்தம் 1925 அக்டோபர் 15 அன்று இல் தஞ்சாவூர் மாவட்டம் சுங்கம் தவிர்த்த சோழன் திடல் என்னும் ஊரில் பிறந்தார். இவரது பெற்றோர் சுந்தரமூர்த்தி, ஜோதியம்மாள் ஆவர். இவர் கரந்தைத் தமிழ்ச் சங்கம், குடந்தை அரசினர் கல்லூரி உள்ளிட்டக் கல்விக்கூடங்களில் பயின்றார். தமிழாசிரியராகவேண்டும் என்ற ஆர்வத்தில் சிறுவயதிலிருந்தே தமிழ் இலக்கிய ,இலக்கணங்களைக் கற்றுத் தேர்ந்தார். ஆனால் இவரது தந்தை இவரை அரசு அதிகாரியாக்கவேண்டும் என்று விரும்பியதால் 1946 இல் மத்திய அரசுப் பணியில் இணைந்தார். 1969 ஆம் ஆண்டு ஒன்றிய அரசுப் பணியைத் துறந்து, தமிழ்நாடு அரசுச் செய்தி மக்கள் தொடர்புத் துறையில் பரப்புரை அலுவரலாக நியமிக்கப்பட்டு துறை இயக்குநராக உயர்ந்தார்.  

## அரசியல் ஈடுபாடு
இளம் வயதிலேயே பெரியாரின் கொள்கைகளால் ஈர்க்கபட்டார். 1943 இல் குடந்தையில் தவமணியரசனுடன் இணைந்து திராவிட மாணவர் கழகத்தைத் தோற்றிவித்தார். கருஞ்சட்டைப் படையின் அமைப்பாளராக பெரியார் இவரை நியமித்தார். அண்ணாதுரை திராவிட முன்னுற்றக் கழகத்தைத் துவக்கியபோது அதில் இணைந்தார்.  

## படைப்புகள்
1. அண்ணா காவியம்
1. அண்ணா சில நினைவுகள் (உரைநடை)
1. கனியமுது
1. சுமைதாங்கி
1. தந்தை பெரியார்
1. பூக்காடு(கவிதை)

## சான்றாவணங்கள்
- தமிழகம்.வலை தளத்தில்,கருணானந்தம் எழுதிய நூல்கள்
- தன்மானக் கவிஞர் கருணானந்தம்(நூல்) ஆசிரியர்-டாக்டர் பா. வீரப்பன் பூவழகி பதிப்பகம் சென்னை-14
# வெளிச்சில்லுரு


**வெளிச்சில்லுரு** (*epitrochoid*) என்பது ஒரு வட்டத்துடன் தொடர்புபடுத்தப்பட்ட புள்ளியொன்றின் தடத்தினைக் காட்டும் சிறுசில்லி (roulette) வகையைச் சேர்ந்த ஒரு வளைவரை. தொடர்புபடுத்தப்பட்ட வட்டத்தின் மையத்துக்கும் அப்புள்ளிக்கும் இடையே உள்ள தூரம் *d* அலகுகள். இந்த வட்டத்தின் ஆரம் *r* அலகுகள். இவ்வட்டம் *R* அலகு ஆரமுள்ள மற்றொரு நிலையான வட்டத்தின் வெளிபுறத்தைத் தொட்டபடியே நழுவாமல் உருளும் போது, நாம் எடுத்துக்கொண்ட புள்ளி நகர்கின்ற தடம் ஒரு வளைவரையாக இருக்கும். சிறுசில்லி வகையைச் சேர்ந்த இவ்வளைவரை, வெளிச்சில்லுரு என அழைக்கப்படுகிறது.  

*d* இன் அளவு *r* இன் மதிப்பை விடச் சிறியதாகவோ, பெரியதாகவோ அல்லது சமமாகவோஇருக்கலாம். அதாவது புள்ளி வட்டத்துக்குள்ளே, வட்டத்திற்கு வெளியே அல்லது வட்டத்தின் மீது இருக்கலாம். வட்டத்தின் மீது புள்ளி அமையும் போது வெளிச்சில்லுரு, வெளிவட்டப்புள்ளியுருவாக அமையும்.  

## எடுத்துக்காட்டுகள்

- *சுழல் வரைவி* -விளையாட்டுக் கருவியால் வரையப்படுவது, வெளிச்சில்லுரு மற்றும் உட்சில்லுரு வளைவரைகள்.

- ஒரு காலத்தில் பரவலாக அறியப்பட்டிருந்த *புவிமைய டாலமியின் முறைமை*யில் கோள்களின் சுற்றுப்பாதைகள் வெளிச்சில்லுரு வடிவில் அமைந்திருப்பதாகக் கருதப்பட்டது.

## வெளிச்சில்லுருவின் துணையலகுச் சமன்பாடுகள்

:<math>x (\theta) = (R + r)\cos\theta - d\cos\({R + r \over r}\theta\),\,</math>  
:<math>y (\theta) = (R + r)\sin\theta - d\sin\({R + r \over r}\theta\).\,</math>  

இங்கு <math>\theta,</math> ஒரு துணையலகு (போலார் கோணம் அல்ல).  

## சிறப்பு வகைகள்

- *d = r* எனில் வெளிச்சில்லுரு ஒரு *வெளிவட்டப்புள்ளி*யுருவாக இருக்கும்.
- *R = r* எனில் வெளிச்சில்லுரு ஒரு *லிமெசன்* (limacon) ஆக இருக்கும்.
# வார்ப்புரு:Anontools/doc



This is the template.  

It lists a number of tools to help investigate a user IP. It is used in MediaWiki:Anontalkpagetext and MediaWiki:Sp-contributions-footer-anon to link to these external sources with the user's IP as a parameter.  

### Usage

Takes the user IP address as a parameter. Like this:  
:  

Renders this:  

If you follow those links you will find out that the IP address used in this example is for a server in Wikimedia's Amsterdam cluster in the Netherlands.  

It also works with IPv6:  
:  

Renders this:  

=
# செந்தமிழ்க் கல்லூரி, மதுரை

மதுரையில் உள்ள **செந்தமிழ்க் கல்லூரி** தமிழ்நாட்டிலுள்ள தமிழ்க் கல்லூரிகளில் ஒன்று.  

மதுரையில் பாண்டித்துரைத் தேவர் 14-09-1901 அன்று நான்காம் தமிழ்ச்சங்கத்தை நிறுவினார்.  
- தமிழ்க்கல்லூரிகள் தோற்றுவித்தல்,
- சுவடிகளைத் தேடியும், வெளிவந்த பழைய நூல்களையும் பதிப்பித்தல்,
- தமிழ்த் தேர்வுகள் நடத்துதல்,
- மேலைநாட்டு ஆய்வுக் கோணத்தில் தமிழை ஆய்தல்,
- மேலைநாட்டு நூல்களைத் தமிழில் மொழிபெயர்த்தல்,
- சேதுபதி செந்தமிழ்க் கலாசாலை என்னும் பெயரால் மாணவர்களுக்கு உண்டி உறையுள் வழங்கித் தமிழ் இலக்கண இலக்கியங்களைக் கற்பித்தல்
ஆகிய குறிக்கோள்களுடன் அது செயல்பட்டுவந்தது.  

இதன் குறிக்கோளின்படி 1957-ஆம் ஆண்டு செந்தமிழ்க்கல்லூரி தோற்றுவிக்கப்பட்டது. இதில் தமிழ் பயின்று, தேர்வில் வெற்றி பெற்றவர்களுக்குப் ‘பண்டிதர்’ என்னும் பட்டம் வழங்கப்பட்டுவந்தது. சில ஆண்டுகளுக்குப் பின்னர் இந்தக் கல்லூரி சென்னைப் பல்கலைக் கழக வரம்புக்குள் கொண்டுவரப்பட்டது.  

## கருவிநூல்
- செந்தமிழ்க்கல்லூரி, மதுரை
# தமிழ்வேள் உமாமகேசுவரனார் கரந்தை கலைக் கல்லூரி

**தமிழ்வேள் உமாமகேசுவரனார் கரந்தை கலைக் கல்லூரி** (*Tamilavel Umamaheswaranar Karanthai Arts College)* என்பது, தமிழ்நாட்டிலுள்ள தமிழ்க் கல்லூரிகளில் ஒன்று. இது தஞ்சை நகருக்கு வடக்கே 2 கி.மீ. தொலைவில் உள்ள கரந்தட்டாங்குடியில் (முன்பு கருந்திட்டைக்குடி), கரந்தைத் தமிழ்ச்சங்கத்தால், 1911ஆம் ஆண்டு தோற்றுவிக்கப்பட்டது. இதனை ஐந்தாம் தமிழ்ச்சங்கம் என்பர். இதன் வளர்ச்சியாக, 1916-ஆம் ஆண்டு கரந்தைத் தமிழ்ச்சங்கச் செந்தமிழ்க் கைத்தொழில் கல்லூரியானது தொடங்கப் பெற்றது. தமிழ் மொழி, தமிழர், தமிழ் இலக்கியம், தமிழ் இசை போன்றவற்றை மேம்படுத்த இச்சங்கம் பலவகையில் பணியாற்றியுள்ளது. கரந்தைத் தமிழ்ச் சங்கப் பொறுப்பாளர்களாகத் தேர்ந்தெடுக்கப்பட்ட அரித்துவாரமங்கலம், பெருநிலக் கிழார் பெருவள்ளல் வா. கோபாலசாமி இரகுநாத இராசாளியார், ஆண்டிப்பட்டி பெருநிலக் கிழார் பெருவள்ளல் சா.ராம.ழ.சித. பெத்தாச்சி செட்டியார் ஆகியோர் தங்கள் பேராதரவு நல்கியுள்ளனர். இதன் வளர்ச்சிக்கு பெரிதும் காரணமாக இருந்தவர் வழக்கறிஞர் தமிழவேள் உமாமகேசுவரனார் ஆவார். நீண்ட காலமாகவே 'தமிழ்ப் பொழில்' என்ற செந்தமிழ் மாத இதழை இச்சங்கம் நடத்தி வருகிறது. புலவர்களுக்கான தகுதித்தேர்வு நடத்தி, பல புலவர்களை இச்சங்கம் உருவாக்கியுள்ளது. இங்கு பணியாற்றியவர்களில் குறிப்பிடத்தக்கவர்கள், கரந்தை கவியரசு வேங்கடாசலனார், ந.மு. வேங்கடசாமி நாட்டார், நீ. கந்தாமி பிள்ளை, பேரா. பாலசுந்தரம், வரலாற்றறிஞர் சீ. கோவிந்த ராசனார் முதலியோர் ஆவர். கரந்தை செப்பேட்டை கண்டுபிடித்து சங்கம் பாதுகாத்து வருகிறது. 'யாழ்நூல்' கண்ட விபுலானந்தரின் நூலை வெளியிட்டு உதவியுள்ளது. இந்தி எதிர்ப்புப் போரில் கலந்து கொண்ட போராட்ட வீரர்களுக்கு இச்சங்கம் உறுதுணையாக இருந்தது. தமிழர் வரலாற்றில் மறக்க முடியாது இடத்தைக் கரந்தைத் தமிழ்ச் சங்கம் பிடித்திருக்கிறது.  

உமாமகேசுவரனார் மேற்கொண்ட தொடர் முயற்சிகளின் விளைவாக, 1938ஆம் ஆண்டு, கரந்தைத் தமிழ்ச் சங்கத்தின் வெள்ளி விழா நிகழ்வின்போது, தனித் தமிழ்க் கல்லூரி ஒன்றினை, கரந்தைப் புலவர் கல்லூரி என்னும் பெயரில் தொடங்குவது என்று தீர்மானிக்கப் பட்டது. க.வெள்ளைவாரணன் என்பார் இப்புலவர் கல்லூரியின் முதல் ஆசிரியராக நியமனம் செய்யப் பெற்றார். திருப்பாதிரிப்புலியூர் ஞானியார் அடிகள், நாவலர் ந.மு. வேங்கடசாமி நாட்டார் முதலானோர் இதன் வளர்ச்சிக்கு உதவியுள்ளனர்.  

மதுரைத் தமிழ்ச்சங்கம் நடத்திய தமிழ்த் தேர்வுகளில் வெற்றி பெற்றவர்களுக்கு 'பண்டிதர்' என்னும் பட்டம் வழங்கப்பட்டது போல, கரந்தைத் தமிழ்ச்சங்கம் நடத்திய தமிழ்த் தேர்வுகளில் வெற்றி பெற்றவர்களுக்குப் 'புலவர்' என்னும் பட்டம் வழங்கப்பட்டுவந்தது. சில ஆண்டுகளுக்குப் பின்னர் இந்தக் கல்லூரி சென்னைப் பல்கலைக்கழக வரம்புக்குள் இணைந்தது. தற்பொழுது அரசு நிதியுதவி பெற்றுத் தமிழுடன் பிற பாடங்களையும் வழங்கிவரும் இக்கல்லூரி திருச்சிராப்பள்ளி பாரதிதாசன் பல்கலைக்கழகத்துடன் இணைவு பெற்றது.
# விக்கிப்பீடியா:விக்கிமேனியா பங்கேற்புகள்

விக்கிமேனியாவில் தமிழ் விக்கிப்பீடியர் பங்கேற்பு பற்றிய ஆவணப்பக்கம்.  

- 2009 - சுந்தர் - விக்கிப்பீடியா:Tamil Wikipedia: A Case Study
- 2010
  - மயூரநாதன் - Tamil Wikipedia - A Study of Challenges and Potentials in Relation to Socio-Cultural Context of the Tamil Community
  - இரவி - A Review on Google Transation project in Tamil Wikipedia (PDF) (வீசா பிரச்சினைகள் காரணமாக நேரில் செல்ல இயலவில்லை. அதன் காரணமாக, இக்கட்டுரையையும் மயூரநாதனே முன்வைத்தார்)
- 2011 ஹைஃபா, இசுரேல் - சோடாபாட்டில், இரவி
- 2012 வாஷிங்டன் - Booradleyp
- 2013 ஹாங்காங்- பார்வதிஸ்ரீ, செங்கைப் பொதுவன்
- 2014 இலண்டன் - தமிழ்ப்பரிதி மாரி
- 2015 மெக்சிக்கோ நகரம் - இரவி (விக்கிமீடியா இந்தியா பணி சார்பாக), தமிழ்ப்பரிதி மாரி, தினேஷ்குமார் பொன்னுசாமி (பேச்சு)
- 2016 எசினோ லாரியோ, இத்தாலி - தமிழ்ப்பரிதி மாரி
- 2017 மொண்ட்ரியால், கனடா - இரவி (விக்கிமீடியா அறக்கட்டளைப் பணி சார்பாக), சண்முகம், நீச்சல்காரன் (விக்கிமீடியா அறக்கட்டளையின் சிறப்பு அழைப்பின் பெயரில் பங்கேற்பு)
- 2018 கேப் டவுன், தென்னாப்பிரிக்கா - Balajijagadesh
- 2022 இணையவழி
- 2023 சிங்கப்பூர் - பயனர்:Info-farmer(சொந்த செலவில்)
- 2024 கத்தோவித்சே, போலந்து - சிவகோசரன்
- 2025 நைரோபி, கென்யா - நீச்சல்காரன், Balajijagadesh, கு. அருளரசன்
# குழந்தை பிரான்சிசு



**குழந்தை பிரான்சிசு** (Kulandei Francis, பிறப்பு:1947) தமிழ்நாட்டைச் சேர்ந்த ஓர் தன்னார்வலத் தொண்டு நிறுவனர். *ஒருங்கிணைந்த சிற்றூர் மேம்பாட்டுத் திட்டம்* (Integrated Village Development Project) என்ற அரசுசாரா தன்னார்வல அமைப்பை நிறுவி கிருஷ்ணகிரி மாவட்டத்தில் உள்ள வறியவர்களுக்கு தமது சொந்தக் கால்களில் நிற்கத் துணை நின்றவர். 2012க்கான ரமன் மக்சேசே பரிசு பெற்றவர்களில் ஒருவராவார்.  

சேலம் மாவட்டத்தில் காரிப்பட்டி சிற்றூரில் ஓர் வறிய குடும்பத்தில் தந்தை குழந்தை மற்றும் தாய் மதலை மேரிக்கு மகனாகப் பிறந்தார். தங்கள் மகன் நன்கு கற்றுத்தேற வேண்டும் என்ற நோக்கத்துடன் பிரான்சிசின் பெற்றோர் தங்களிடமிருந்த ஒரே நிலத்துண்டையும் விற்று அவரை அண்ணாமலைப் பல்கலைகழகத்தில் பட்டப்படிப்பு படிக்க உதவினர். ஓர் கிறித்தவப் பாதிரியாக விரும்பிய பிரான்சிஸ் 1970இல் *திருச்சிலுவைத் துறவியர் சபையில்* இணைந்தார். அவர்களால் மகாராட்டிராவிலுள்ள புனேயில் இறையியல் படிக்க அனுப்பப் பட்டார். அந்தப் படிப்பின் தொடர்பாக 1971ஆம் ஆண்டு வங்காளதேச போரில் துயர் துடைப்பு பணிகளில் ஈடுபட்டார். 1972ஆம் ஆண்டு புனேயில் ஏற்பட்ட வறட்சியால் பாதிக்கப்பட்டோருக்கு துயர் துடைப்புப் பணிகளிலும் பங்கேற்றார்.  

வறியவர்களின் வாழ்நிலையை ஏற்றிட விருப்பமுற்ற பிரான்சிஸ் கனடாவிலுள்ள கோடி பன்னாட்டு கழகத்தில் சமூக மேம்படுத்தல் கல்வியையும் பிலிப்பைன்சு நாட்டில் ஊரக மேலாண்மை கல்வியையும் கற்றார்.  

கோசலை மேரியை மணமுடித்துள்ள பிரான்சிசுக்கு சுனிதா நந்தினி எஸ்தர் என்ற பெண் உள்ளார். இவரது தன்னார்வலத் திட்டப்பணிகளில் மனைவியும் மகளும் துணை நிற்கின்றனர்.  

## ஒருங்கிணைந்த சிற்றூர் மேம்பாட்டுத் திட்டம்

1979இல் பிரான்சிசு *ஒருங்கிணைந்த சிற்றூர் மேம்பாட்டுத் திட்டம்* (Integrated Village Development Project - IVDP) என்னும் தன்னார்வல தொண்டு நிறுவனத்தை கிருஷ்ணகிரியில் நிறுவினார். இரவு பள்ளிக்கூடம், முதல் உதவி நிலையம் போன்ற சிறு திட்டங்களோடு அது தொடங்கியது. பின்னர், மண்ணரிப்பைக் குறைப்பதற்காக நீர் ஓடும் ஓடைகளின் குறுக்கே கட்டப்படுகின்ற தடுப்பணைகள் கட்டும் பணியை அந்நிறுவனம் மேற்கொண்டது. 60 கிராமங்களில் இத்தகைய 331 தடுப்பணைகள் கட்டப்பட்டு, 40 ஆயிரம் மக்களுக்குப் பயன் ஏற்பட்டுள்ளது.  

## ரமோன் மக்சேசே விருது வழங்கப்படுதல்
குழந்தை பிரான்சிசு தொடங்கி நடத்துகின்ற *ஒருங்கிணைந்த சிற்றூர் மேம்பாட்டுத் திட்டத்தின்* சேவையைப் பாராட்டி 2012ஆம் ஆண்டிற்கான ரமோன் மக்சேசே விருது வழங்கப்பட்டது. பரிசுப் பட்டயத்தில் பின்வரும் கருத்துகள் குறிக்கப்பட்டன:  
- குழந்தை பிரான்சிசு தொடங்கிய திட்டம் நிதிமுறையில் கட்டுப்பாடு, தன்னிறைவு கொண்டு, உறுப்பினருக்கு உரிமையானதாகவும் உறுப்பினரால் நடத்தப்படுவதாகவும் இருப்பது சிறப்பு.
- நலவாழ்வு, வீட்டுவசதி, வாழ்க்கைத் தேவை, குழந்தைக் கல்வி, கல்வி உதவி, மாணவரின் செயல்பாட்டை ஊக்குவிக்கும் முயற்சி, பழங்குடிக் குழந்தைகளுக்குக் கல்விக்கூடம், 5000க்கும் மேலான மாணவர்களுக்குப் பயிற்சியளித்துள்ள கணினி பயிற்சிமையம் போன்றவை இந்த நிறுவனத்தின் சாதனைகள்.
- குழந்தை பிரான்சிசு கொண்டுள்ள தொலைநோக்குப் பார்வை, மக்கள் சக்தியில் அவர் வைத்துள்ள நம்பிக்கை, மற்றும் மக்களின் ஒட்டுமொத்த வளர்ச்சிக்காகத் தம் திட்டங்கள் வழியாக அவர் எண்பித்துள்ள உறுதிப்பாடு ஆகியவற்றைப் போற்றி, அவருக்கு மக்சேசே பரிசு வழங்கப்பட்டுள்ளது.

குழந்தை பிரான்சிசு நிறுவி நடத்திவருகின்ற திட்டம் இன்று தமிழ்நாட்டில் தருமபுரி, கிருஷ்ணகிரி, வேலூர் ஆகிய மூன்று மாவட்டங்களிலும் சிறப்பாகச் செயல்பட்டுவருகிறது.
# இராமன் பரிமளா


**இராமன் பரிமளா** (*Raman Parimala*, பிறப்பு: நவம்பர் 21, 1948) ஓர் இந்திய கணிதவியலாளர். இவர் இயற்கணிதத் துறையில் (algebra) செய்த ஆய்வுகளுக்காக புகழ்பெற்றவர். இவர் அமெரிக்காவில் உள்ள எமறி பல்கலைக்கழகத்தில் பேராசிரியராக உள்ளார். இப்பொறுப்புக்கு முன்பு பல ஆண்டுகளாக இந்தியாவில் மும்பையில் உள்ள டாட்டா அடிப்படை ஆய்வுக் கழகத்தில் (டி.ஐ.எவ்.ஆர்) இருந்தார்.  

## பின்புலம்
பரிமளா இந்தியாவில் தமிழ்நாட்டில் வளர்ந்தார். சாரதா வித்தியாலயா பெண்கள் உயர்நிலைப்பள்ளியில் பயின்று, சென்னையில் உள்ள இசிட்டெல்லா மாரிசுக் கல்லூரியில் பயின்று 1970 ஆம் ஆண்டு சென்னைப் பல்கலைக்கழத்தில் அறிவியல் முதுநிலைப் பட்டம் பெற்றார். பின்னர் டாட்டா அடிப்படை ஆய்வுக் கழகத்தில் நெறியாளர் இரா. சிறீதரனிடம் பயின்று மும்பைப் பல்கலைக்கழகத்தில் 1976 ஆம் ஆண்டு முனைவர் பட்டம் பெற்றார்  

## சில ஆய்வுக் கட்டுரைகள்
- Galois cohomology of the Classical groups over fields of cohomological dimension≦ 2, E Bayer-Fluckiger, R Parimala - Inventiones mathematicae, 1995 - Springer
- Hermitian analogue of a theorem of Springer, R Parimala, R. Sridharan, V Suresh - Journal of Algebra, 2001 - Elsevier
- Classical groups and the Hasse principle, E Bayer-Fluckiger, R Parimala - Annals of Mathematics, 1998 - jstor.org

## பெருமைகள், பரிசுகள்
பரிமளா சூரிக்கல் 1994 இல் நடந்த அனைத்துலக கணிதவியலாளர்கள் பேராயத்தில் அழைப்புப் பேச்சாளராக இருந்தார்; 2010 ஆம் ஆண்டும் ஐதராபாத்தில் நடந்த பேராயத்தில் சிறப்புச் சொற்பொழிவாளராக இருந்தார்.  

- இந்திய அறிவியல் கழகம் பேராளர்
- இந்திய தேசிய அறிவியல் கழகம் பேராளர்
- சாந்தி சொரூப்பு பட்நாகர் விருது, 1987
- பெருமைய முனைவர் பட்டம் இலோசன் பல்கலைக்கழகம், 1999
- இராமானுசன் பிறந்த நூற்றாண்டுப் பரிசு, 2003.
- உலக வளரும் நாடுகள் அறிவியல் அகாதெமி கணிதப் பரிசு (2005).
# திருவாழி பரப்பினான் கூத்தன்

**திருவாழி பரப்பினான் கூத்தன்** என்னும் புலவன் ‘சிந்து’ என்னும் சிற்றிலக்கிய நூல் ஒன்று பாடினான். திருவாழி என்னும் சொல் ஆழியை வலக்கையில் கொண்டுள்ள திருமாலைக் குறிக்கும். எனவே இந்த நூல் திருமாலின் மீது பாடப்பட்டதாகலாம். அல்லது பரிசு வழங்கிய திருக்காளத்தித் தேவன் மீது பாடப்பட்டதாகலாம்.  

இந்த நூலுக்குப் பரிசாக வள்ளுவப்பாக்கம் என்னும் ஊரை முற்றுட்டாகப் பெற்றான். வழங்கியவன் பொத்தம்பிச் சோழன் திருக்காளத்தி தேவன்.  

## கருவிநூல்
- மு. அருணாசலம், தமிழ் இலக்கிய வரலாறு, பதின்மூன்றாம் நூற்றாண்டு, 2005
## அடிக்குறிப்பு
# பொத்தம்பிச் சோழன்

**பொத்தம்பிச் சோழன்** என்பவன் மதுராந்தகப் பொத்தம்பிச் சோழன். இவன் சீயகங்கன் என்பவனின் அம்மான் (தாய்மாமன்). இந்தச் சீயகங்கன் பவணந்தி முனிவரைப் போற்றிப் பாதுகாத்தவன்.  
- காலம் 13-ஆம் நூற்றாண்டு.

## கருவிநூல்
- மு. அருணாசலம், தமிழ் இலக்கிய வரலாறு, பதின்மூன்றாம் நூற்றாண்டு, 2005
# சிந்து (சிற்றிலக்கியம்)

செய்யுள் இலக்கணத்தில் ‘சிந்தியல் வெண்பா’ என்பது மூன்று அடிகளை உடைய வெண்பாப் பாடல். கலம்பகம் என்னும் சிற்றிலக்கியத்தின் உறுப்பாக வரும் ‘சிந்து’ பாடல் ஒருவகை இசைப்பாடல்.  

திருவாழி பரப்பினான் கூத்தன் என்னும் புலவர் பாடிய சிந்து நூல் பற்றிக் கல்வெட்டு குறிப்பிடுகிறது.  
## சிந்து இசைத்தமிழ்ப் பாடல்
சிந்து என்பது இசைத்தமிழ் பாகுபாடுகளில் ஒன்றாகும். அது ஐந்து இசை உறுப்புகளால் ஆன யாப்பு. எடுப்பு 1, தொடுப்பு 1, உறுப்பு 3 என்று 5 உறுப்புகளைக் கொண்டது ‘சிந்து’ பாடல். (அவை பல்லவி, அநுபல்லவி, மூன்று கண்ணிகள் அடங்கிய சரணம் ஆகும்.)  

காவடிச் சிந்து பல்லவியும் அநுபல்லவியும் இன்றிச் சரணங்களுக்குரிய கண்ணிகளை மாத்திரம் பெற்று வரும். அண்ணாமலை ரெட்டியார் காவடிச் சிந்து என்னும் சிற்றிலக்கியத்தில் பலராலும் போற்றப்படும் நூலாகும்.  
### வள்ளலார்
வள்ளலார் சிந்து இசைப்பாடல்கள் பல பாடியுள்ளார். எடுத்துக்காட்டு:  
:அருவே திருவே அறிவே செறிவே  
:அதுவே இதுவே அடியே முடியே  
:அந்தோ வந்தாள் எந்தாய் எந்தாய் அம்பல நம்பதி யே.  

:1.  
:தம்குறுவம்பு மங்கநிரம்பு சங்கம்இயம்பும் நம்கொழுகொம்பு  
:சங்கரசம்பு சங்கரசம்பு சங்கரசம்பு சங்கரசம்பு.  
:2.  
:சந்தம்இயன்று அந்தணர்நன்று சந்ததம்நின்று வந்தனம்என்று  
:சந்திசெய்மன்று மந்திரம்ஒன்று சங்கரசம்பு சங்கரசம்பு.  

:1.  
:போகம் சுகபோகம் சிவபோகம் அதுநித்தியம்  
:ஏகம் சிவம்ஏகம் சிவம்ஏகம் இதுசத்தியம்.  
:2.  
:நலமங்கலம் உறும்அம்பல நடனம்அது நடனம்  
:பலநன்கருள் சிவசங்கர படனம்அது படனம்.  

## கருவிநூல்
- அண்ணாமலை ரெட்டியார் காவடிச்சிந்து
# கோகராஜார் மாவட்டம்



**கோகராஜார் மாவட்டம்** (*Kokrajhar district*, அசாமிய மொழி: কোকৰাঝাৰ জিলা) வட கிழக்கு இந்தியாவின் அசாம் மாநிலத்தின் ஓர் மாவட்டம் ஆகும். இந்த மாவட்டத்தின் தலைநகரம் கோக்ரஜார் நகரமாகும். இது போடோலாந்து பிரதேசத்தில் உள்ளது. இதன் வடக்கில் பூட்டான் நாடு உள்ளது.  

## வரலாறு
கோகராஜார் மாவட்டப் பகுதிகள் முன்னதாக கோல்பரா மாவட்டத்தில் இருந்தது. 1957ஆம் ஆண்டில் கோகராஜார் வட்டம் உருவானது. சூலை 1, 1983 அன்று இது மாவட்டமாக உயர்ந்தது.  

29 செப்டம்பர் 1989 அன்று கோகராஜார் மாவட்டத்தின் சில பகுதிகளையும், கோல்பரா மாவட்டத்தின் சில பகுதிகளையும் இணைத்து புதிய போங்கைகாவொன் மாவட்டம் உருவானது..
# விக்கிப்பீடியா:முதற்பக்கக் கட்டுரைகள்/சூலை 29, 2012


**இரையக உண்குழலியப் பின்னோட்ட நோய்** இரைப்பையில் இருந்து உணவுக்குழாய்க்கு இரைப்பைச்சாறும் உணவுகளும் மேல்நோக்கித் தள்ளப்படுவதால் ஏற்படும் ஒரு நீண்டகால நோயாகும். இரைப்பைச்சாற்றில் அடங்கியுள்ள அமிலத்தால் உணவுக் குழாயின் சீதமென்சவ்வு பாதிப்புறுவதால் உணவுக்குழாய் அழற்சி ஏற்பட்டு இந்த நோய் தீவிரமடைகிறது, இந்நோயின் முக்கிய உணர்குறி நெஞ்செரிவு ஆகும். இரைப்பையும் உணவுக் குழாயும் சந்திக்கும் இடத்தில் காணப்படும் கீழ்க்கள இறுக்கி மூடப்படாது இருப்பதால் இரைப்பையை அடைந்த உணவு வகைகள் இரைப்பைச்சாற்றுடன் மீண்டும் உணவுக்குழாயை வந்தடைகின்றன. பிரிபடலப் பிதுக்கம், உடல் பருமன், உயர்கல்சியக்குருதி, தோல் தடிப்பு நோய் போன்றன இந்நோய்க்குரிய சில காரணிகளாகும். நீண்ட நாட்கள் உரிய சிகிச்சை வழங்கப்படாமல் இருக்கும் சந்தர்ப்பத்தில், உணவுக்குழாயின் மேலணி இழையங்கள் உருமாற்றத்துக்கு உட்பட்டு பரட்டின் உணவுக்குழாய் எனப்படும் புற்றுநோய்க்கு வழிகோலும் நிலைமை உண்டாகலாம். உணவுப்பழக்கங்களை உரிய முறையில் மாற்றுவது இந்நோய் வராது தடுக்கும் முறைகளில் ஒன்றாகும். **மேலும்...**  
---

**கேப்டன் லட்சுமி** எனப்படும் **இலட்சுமி சாகல்** 1943ஆம் ஆண்டு நேதாஜியால் தொடங்கப்பட்ட இந்திய தேசிய ராணுவம் என்ற இயக்கத்தின் பெண்கள் பிரிவான ஜான்சி ராணி படைபடைப்பிரிவின் தலைவி. மேலும் இவர் நேதாஜியின் ‘ஆசாத் ஹிந்த் அரசின் ஒரே பெண் அமைச்சர்; அனைத்திந்திய ஜனநாயக மாதர் சங்கத்தின் துணைத்தலைவராக பதவி வகித்தவர்; இந்திய அரசின் மிக உயரிய விருதான பத்மபூஷண் விருது பெற்றவர். இவர் பிரித்தானிய இந்தியாவின் சென்னை மாகாணம் பகுதியை சேர்ந்தவர். அடிப்படையில் ஒரு மருத்துவரான இவர் இரண்டாம் உலகப்போருக்கு பின்பு இந்திய மேலவையில் உறுப்பினராகப் பணியாற்றினார். 2002 இந்தியக் குடியரசுத் தலைவர் தேர்தலில் அப்துல்கலாமை எதிர்த்துப் போட்டியிட்டு தோல்வியடைந்தார். இவர் 23 சூலை, 2012 அன்று மாரடைப்பால் இயற்கை எய்தினார். இவர் ஜான்சி ராணிப் படையில் பணியாற்றிய போது அப்படையில் உள்ள பெண்கள் பிரித்தானிய படையிடம் மாட்டிக்கொள்ளக் கூடாது என்பதால் நேதாஜி அப்படையினரை மலேயாவுக்குத் திரும்ப ஆணை பிறப்பித்தார். ஆனால்... **மேலும்...**
# குலோத்துங்கன் கோவை

**குலோத்துங்கன் கோவை** என்பது கல்வெட்டு ஆவணத்தால் அறியப்படும் ஒரு சிற்றிலக்கியம். இதனைப் பாடியவர் இன்னார் எனத் தெரியவில்லை. என்றாலும் கி.பி. 1201-ஆம் ஆண்டுக் கல்வெட்டு ஒன்றால் இதனை இயற்றியவர் வீராந்தகப் பல்லவரையர் எனக் கருத இடமுண்டு.  

## கருவிநூல்
- மு. அருணாசலம், தமிழ் இலக்கிய வரலாறு, 13-ஆம் நூற்றாண்டு, பதிப்பு 2005
## அடிக்குறிப்பு
# பாரசவன் பொன்னன்

**பராசவன் பொன்னன்** என்பவன் மூன்றாம் குலோத்துங்கன் அவையில் நிருத்தப் பேரரையனாக விளங்கியவன். நிருத்தத்தை இக்காலத்தில் நட்டுவாங்கம் என்பர். இவனை அரசவை நிருத்தப் பேரரையனாக அமர்த்தும்படி அரசனிடம் பரிந்துரைத்தவர் வீராந்தகப் பல்லவரையர் என்னும் புலவர்.  

## கருவிநூல்
- மு. அருணாசலம், தமிழ் இலக்கிய வரலாறு, 13-ஆம் நூற்றாண்டு, பதிப்பு 2005
## அடிக்குறிப்பு
# வீராந்தகப் பல்லவரையர்

**வீராந்தகப் பல்லவரையர்** என்பவர் மூன்றாம் குலோத்துங்கன் என்னும் சோழப் பெருவேந்தனிடம் செல்வாக்குப் பெற்ற புலவராக விளங்கியவர். பாரசவன் பொன்னன் எனபவனைக் குலோத்துங்கன் அரசவையில் நிருத்தப் பேரரையனாக அமர்த்தும்படி பரிந்துரை செய்து வெற்றி கண்டவர். குலோத்துங்கன் கோவை என்னும் ஆவண நூலைப் பாடியவர் எனக் கருதப்படுபவர்.  

## கருவிநூல்
- மு. அருணாசலம், தமிழ் இலக்கிய வரலாறு, 13-ஆம் நூற்றாண்டு, பதிப்பு 2005
## அடிக்குறிப்பு
# திருவரன்குளம் உடையான்

**திருவரன் குளமுடையான்** என்னும் புலவர் போர்வஞ்சி என்னும் பெயர் கொண்ட ஒரு சிற்றிலக்கியம் பாடியவர். இது ஒரு ஆவணத் தமிழ் நூல். இக்காலத்தில் புதுக்கோட்டை மாவட்டத்திலுள்ள பொன்னமராவதியில் அக்காலத்தில் வாழ்ந்த போர் மறவர்கள் மீது இது பாடப்பட்டது. இந்த நூலைப் பாடியதற்காக இவருக்குத் தூத்துக்குடி இக்காலத்தில் நன்னிலம் என்னும் பகுதியாக விளங்கும் ஊரின் பாதி நிலம் இறையிலியாக வழங்கப்பட்டது..  

## கருவிநூல்
- மு. அருணாசலம், தமிழ் இலக்கிய வரலாறு, 13-ஆம் நூற்றாண்டு, பதிப்பு 2005
## அடிக்குறிப்பு
# இறையிலி


**இறையிலி** என்னும் சொல் தமிழ்க் கல்வெட்டுகளில் பரவலாகக் காணப்படும் சொற்களில் ஒன்று. போர்வீரர், புலவர் முதலானோரைப் பாராட்டி அரசன் தன் ஆளுகைக்கு உட்பட்ட நிலத்தை வழங்குவது உண்டு. அப்போது அது முற்றுட்டாகவோ இறையிலியாகவோ வழங்கப்படும். இறையிலி என்றால் நிலம் பெற்றவர் அந்த நிலத்துக்கு வரி செலுத்தவேண்டியது இல்லை. நிலம் அவருக்கு உடைமை அன்று. அந்த நிலத்தை அவர் விற்கவோ, ஒற்றிக்கு வைக்கவோ இயலாது. பயிர் செய்து பலனைப் பயன்படுத்திக் கொள்ளலாம்.  
கோயில்களின் பராமரிப்பிற்காக வழங்கப்பட்ட நிலங்கள் , பார்ப்பனர்களுக்கு வழங்கப்பட்ட நிலங்கள் (பிரம்மதேயம்) ஆகியனவும் இவ்வகையில் ( வரி செலுத்துவதிலிருந்து விலக்களிக்கப்பட்ட ) அடங்கும்.
# முற்றுட்டு

முற்றுட்டு என்னும் சொல் தமிழ்க் கல்வெட்டுகளில் பரவலாகக் காணப்படும் சொற்களில் ஒன்று.  

போர்வீரர், புலவர் முதலானோரைப் பாராட்டி அரசன் தன் ஆளுகைக்கு உட்பட்ட நிலத்தை வழங்குவது உண்டு. அப்போது அது முற்றுட்டாகவோ இறையிலியாகவோ வழங்கப்படும்.  

இறையிலி என்றால் நிலம் பெற்றவர் அந்த நிலத்துக்கு வரி செலுத்தவேண்டியது இல்லை. நிலம் அவருக்கு உடைமை அன்று. அந்த நிலத்தை அவர் விற்கவோ, ஒற்றிக்கு வைக்கவோ இயலாது. பயிர் செய்து பலனைப் பயன்படுத்திக் கொள்ளலாம்.  

முற்றுட்டு என்பது முழு உரிமையுடன் வழங்கப்படும் நிலத்தைக் குறிக்கும். முற்றுட்டாகப் பெற்றவர் பெற்ற நிலத்தில் பயிரிட்டும் உண்ணலாம்; விற்பனையும் செய்துகொள்ளலாம். முற்றுட்டாக நிலத்தைப் பெற்றவர் நிலத்தை உழுதுண்ணும்போது அதற்கு வரியும் செலுத்தவேண்டியதில்லை. அவர் விற்பனை செய்து வேறொருவர் வாங்கிவிட்டால் வாங்கியவர் அரசுக்கு வரி செலுத்த வேண்டும்.  

##### திருத்தம்
:முற்றுட்டு - எழுத்துப் பிழை  
:முற்றூட்டு - சரி  
:திருத்திக்கொள்ள வேண்டுகிறேன்
# உறைபொதியாக்கம் (நிரலாக்கம்)

நிரல் மொழிகளில் **உறைபொதியாக்கம்** (Encapsulation) என்பது பின்வரும் இரண்டு முக்கிய கருக்களைக் சுட்டி நிற்கிறது.  
- ஒரு பொருளின் கூறுகளுக்கான அனுமதியைக் கட்டுப்படுத்தும் ஒரு மொழிக் கூற்று..
- தரவுகளையும் செயலிகளையும் பொதியாகிப் பயன்படுத்த உதவும் ஒரு மொழிக் கூற்று.

குறிப்பாக பொருள் நோக்கு நிரலாக்கத்தின் ஒரு தனித்துவமான கூறாக உறைபொதியாக்கம் பார்க்கப்படுகிறது. பெரும்பாலான மொழிகள் பின்வரும் அனுமதி குறியீடுகளைக் கொண்டுள்ளன. ஒரு வகுப்பை, அல்லது வகுப்பின் குறிப்பிட்ட புலங்களை அல்லது செயலிகளை இக் குறியீடுகளைப் பயன்படுத்தி அவற்றுக்கன அனுமதியைக் கட்டுப்படுத்த முடியும்.  

- public - பொது: எல்லா வகுப்புகளும் பயன்படுத்தலாம்.
- protected - பாதுகாக்கப்பட்டது: தன் வகுப்பும், அதன் வழித்தோன்றல் வகுப்புக்களும் பயன்படுத்தலாம்.
- private - தன் வகுப்பு மட்டுமே பயன்படுத்த முடியும்.
# போர்வஞ்சி

**போர்வஞ்சி** என்பது திருவரன்குளம் உடையான் என்னும் புலவரால் இயற்றப்பட்ட ஒரு நூல். இது ஆவணங்களில் காணப்படும் நூல். பெருவஞ்சி என்னும் சிற்றிலக்கிய வகையைச் சேர்ந்த்து. திரிபுவன சக்கரவர்த்தி மாறவர்மன் சுந்தர பாண்டியன் தஞ்சையையும், உறந்தையையும் வென்று தீயிட்டுக் கொளுத்தினான் என்று கூறும் புதுக்கோட்டை, திருவரன்குளம், திருமால் கோயில் கல்வெட்டு இந்த நூலைக் குறிப்பிடுகிறது. இந்த நூலைப் பாடியதற்காக இவருக்குத் தூத்துக்குடி இக்காலத்தில் நன்னிலம் என்னும் பகுதியாக விளங்கும் ஊரின் பாதி நிலம் இறையிலியாக வழங்கப்பட்டது.  

## கருவிநூல்
- மு. அருணாசலம், தமிழ் இலக்கிய வரலாறு, 13-ஆம் நூற்றாண்டு, பதிப்பு 2005

## அடிக்குறிப்பு
# பிரசார் பாரதி


**பிரசார் பாரதி** (ஆங்கிலம்: Prasar Bharati), இது இந்தியாவின் மிகப்பெரிய பொதுத்துறை நிறுவனங்களில் ஒன்றாகும். இந்திய அரசின் தகவல் மற்றும் ஒளிபரப்புத்துறை அமைச்சகத்தினால் தனியாகச் சட்டம் இயற்றப்பட்டு தனிச்சையாகச் செயல்படும் ஓர் அமைப்பு ஆகும். பல்வேறு நாடுகளில் உள்ளதைப் போன்று இந்தியாவிற்குச் சொந்தமாகச் செயல்படும் ஒரு ஒளிபரப்பை ஏற்படுத்தும் விதத்தில் நவம்பர் 23, 1997 ஆம் ஆண்டு பிரசார் பாரதியை இந்திய அரசு விரிவுபடுத்தியது.
# கிரமரின் விதி

ஒருங்கமை அட்சர கணிதத்தில் **கிரமரின் விதி** எனப்படுவது ஒரேயொரு தீர்வை மட்டும் உள்ளடக்கிய ஒருங்கமை சமன்பாட்டுத் தொகுதியின் தீர்வைக் காண்பதற்கான சூத்திரமாகும். இது சமன்பாட்டின் தீர்வை குணகத் தாயம் மற்றும் அதன் ஒவ்வொரு நிரலையும் மூலக்காவி கொண்டு பிரதியிடுவதன் மூலம் உருவாக்கப்படும் தாயங்களின் துணிகோவைகள் சார்பில் வெளிப்படுத்துகிறது. இம்முறையைக் கண்டுபிடித்த கபிரியேல் கிரமரின் (1704&ndash;1752) பெயரில் இது வழங்கப்படுகிறது. இவர் எந்தவொரு ஒருங்கமை சமன்பாட்டுத் தொகுதிக்கும் பொருந்தும் விதத்தில் இம் முறையை 1750இல் வெளியிட்டார். ஆயினும் இவற்றில் விசேட வகைகளுக்கான விதியை கொலின் மக்கிளோரின் என்பார் 1748இலேயே வெளியிட்டிருந்தார். (இதை அவர் 1729இலேயே கண்டுபிடித்திருந்தார்).  

## பொது வகை
*n* தெரியாக்கணியங்களைக் கொண்ட *n* ஒருங்கமை சமன்பாடுகளையுடைய தொகுதியொன்றைக் கருதுக, இதன் தாயப் பெருக்கல் வடிவம் வருமாறு:  

| :<math> Ax = b\,</math> | <math>(1)\,</math> | } |
| --- | --- | --- |

இங்கு *n x n* தாயம் <math> A </math> ஒரு பூச்சியமல்லாத துணிகோவையைக் கொண்டுள்ளது. மேலும் காவி <math> x = (x_1, \ldots, x_n)^\mathrm{T} </math> மாறிகளின் நிரல் காவியாகும்.  

இப்போது தேற்றப்படி, இத்தொகுதி ஒரேயொரு தீர்வை மட்டுமே கொண்டுள்ளது. தீர்வுத்தொடையின் தனித்தனிப் பெறுமானங்கள் பின்வருமாறு தரப்படும்.  

:<math> x_i = \frac{\det(A_i)}{\det(A)} \qquad i = 1, \ldots, n \, </math>  

இங்கு <math> A_i </math> என்பது <math> A </math>யின் *i*வது நிரலை நிரல் காவி <math> b </math> கொண்டு பிரதியிடுவதன் மூலம் உருவாகும் தாயமாகும்.  

இவ்விதி மெய்யெண் புலம் மட்டுமன்றி எந்தவொரு புலத்திலும் குணகங்களையும் தெரியாக் கணியங்களையும் கொண்டுள்ள சமன்பாட்டுத் தொகுதிக்கும் பொருந்தும்.
# இடப்பெயர்ச்சி


இரு புள்ளிகளிடையேயான மிகக்குறுகிய தூரம் **இடப்பெயர்ச்சி** (*displacement*) எனப்படும். எனவே இது இரு புள்ளிகளிடையேயான நேர்ப்பாதையின் நீளத்தை தருகிறது. ஒரு 'இடப்பெயர்ச்சித் திசையனானது' அந்த கற்பனை நேர்ப்பாதையின் நீளத்தையும் திசையையும் குறிக்கிறது.  

ஒரு நிலைத் திசையன் ஒரு தன்னிச்சை குறிப்பு புள்ளி O விலிருந்து (பொதுவாக ஒரு ஆள்கூற்று முறைமை துவக்கம்) வெளியிலுள்ள ஒரு புள்ளி P யின் நிலையை இடப்பெயர்ச்சியின் பெயரில் வெளிப்படுத்துகிறது. அதாவது, இது குறிப்பு நிலையில் இருந்து புள்ளியின் உண்மையான நிலையை ஒரு நேர்கோட்டினால் இணைக்கும் ஒரு கற்பனை நகர்வை தொலைவு, திசை இரண்டிலும் குறிக்கிறது.  

இடப்பெயர்ச்சியானது 'சார்பு நிலை' என்றும் விவரிக்கப்படலாம்: ஒரு புள்ளியின் இறுதி நிலை (***R<sub>f</sub>***) அதன் ஆரம்ப நிலை சார்பாக (***R<sub>i</sub>***) என்றும், இடப்பெயர்ச்சி திசையனானது கணிதப்படி இறுதி, ஆரம்ப நிலை திசையன்களுக்கு இடையிலான வேறுபாடு எனவும் வரையறுக்கலாம்:  

:<math>  
\boldsymbol{s}=\boldsymbol{R_f-R_i}=\Delta\boldsymbol{R}  
</math>  

நேரத்துடனான பொருட்களின் இயக்கத்தை கருத்தில் கொண்டால் பொருளின் கணநேர திசைவேகம் என்பது இடப்பெயர்ச்சி மாற்றவிகிதம், இது நேரத்தின் சார்பாகும். திசைவேகமானது நிலைத் திசையனின் நேரத்துடனான மாற்றவிகிதம் என்றும் கருதப்படலாம்.  

குறிப்பிட்ட நேர இடைவெளிலான இயக்கத்தில், இடப்பெயர்ச்சியினை நேர இடைவெளியின் நீளத்தால் வகுக்க வருவது சராசரி திசைவேகம் என வரையறுக்கப்படுகிறது.  

## திடப்பொருள்
ஒரு திடப்பொருளின் இயக்கத்தில் *இடப்பெயர்ச்சி* என்ற சொல்லானது உடல்களின் சுழற்சியையும் உள்ளடக்குகிறது. இவ்விடத்தில், உடலின் ஒரு துணிக்கையின் இடப்பெயர்ச்சி **நேர்கோட்டு இடப்பெயர்ச்சி** (ஒரு கோட்டின் மீதான இடப்பெயர்ச்சி) என்று அழைக்கப்படுகையில் சுழற்சியானது **கோண இடப்பெயர்ச்சி** என்று அழைக்கப்படுகிறது.  

## வகைக்கெழுக்கள்
ஒரு நிலை திசையன் **s** ஆனது நேரம் ** t** இன் சார்பாக உள்ளது, வகைக்கெழுக்களை *t* குறித்து கணக்கிட முடியும். இந்த வகைக்கெழுக்கள் இயக்கவியல், கட்டுப்பாட்டு கோட்பாடு, பிற அறிவியல் மற்றும் பொறியியல் துறைகளின் கற்கையில் பொதுவான பயன்பாடாக இருக்கிறது.  

திசைவேகம்  
:<math>\boldsymbol{v}=\frac{\text{d}\boldsymbol{s}}{\text{d}t}</math>(இங்கு d***s*** என்பது நுண்ணளவு சிறிய இடப்பெயர்ச்சி)  

முடுக்கம்  
:<math>\boldsymbol{\alpha}=\frac{\text{d}\boldsymbol{v}}{\text{d}t}=\frac{\text{d}^2\boldsymbol{s}}{\text{d}t^2}</math>  

திடுக்கம்  
:<math>\boldsymbol{j}=\frac{\text{d}\boldsymbol{\alpha}}{\text{d}t}=\frac{\text{d}^2\boldsymbol{v}}{\text{d}t^2}=\frac{\text{d}^3\boldsymbol{s}}{\text{d}t^3}</math>  

மேலுள்ளவை அடிப்படை இயக்கவியலில் பொதுவாக பயன்படுத்தப்படும் கலைச்சொற்களை குறிக்கின்றது. விரிவாக்கம் மூலம், உயர் வரிசை வகைக்கெழுக்களை இதே முறையில் கணக்கிட முடியும். இந்த உயர்ந்த வரிசை வகைக்கெழுக்களின் ஆய்வினால் உண்மையான இடப்பெயர்ச்சி சார்பின் தோராயமாக்கல்களினை மேம்படுத்த முடியும். இத்தகைய உயர்ந்த வரிசை துல்லியமாக ஒரு முடிவிலி தொடரின் கூட்டுத்தொகையாக இடப்பெயர்ச்சி சார்பினை பிரதிபலிக்க, பொறியியலினதும் இயற்பியலினதும் பல பகுப்பாய்வு நுட்பங்களை செயல்படுத்தும் பொருட்டு தேவைப்படுகிறது.
# நீரிய மின்மி

**நீரிய மின்மி** அல்லது **ஐதரசன் அயன்** (*Hydrogen Ion*) என்பது நீரியத்தினதும் அதன் அனைத்து ஓரிடத்தான்களினதும் மின்மிகளின் பொதுப் பெயராகும். மின்மியின் ஏற்றத்தினடிப்படையில், நீரிய மின்மியானது நேர்ம மின்மியாகவோ எதிர்ம மின்மியாகவோ அமையலாம்.  

## நேர்ம மின்மி

நீரியம் அதனுடைய எதிர்மின்னியை இழக்கும்போது பின்வரும் நேர்ம மின்மிகள் உருவாக்கப்படும்.  
- ஐதரன்: *H<sup>+</sup>* (எந்தவொரு நீரிய ஓரிடத்தானினதும் நேர்ம மின்மி)
- புரோத்தன்: *<sup>1</sup>H<sup>+</sup>*
- தூத்தரன்: *<sup>2</sup>H<sup>+</sup>*
- திரைத்தன்: *<sup>3</sup>H<sup>+</sup>*

நேர்ம மின்மிகளின் நீருடனான தாக்கத்தின் மூலம் உருவாகும் ஐதரேற்றுகளும் நீரிய மின்மிகள் என்றே அழைக்கப்படும்.  
- ஐதரோனிய மின்மி: *H<sub>3</sub>O<sup>+</sup>*
- சுன்டேல் நேர் மின்மி: *H<sub>5</sub>O<sub>2</sub><sup>+</sup>*
- ஐகன் நேர் மின்மி: *H<sub>9</sub>O<sub>4</sub><sup>+</sup>*

## எதிர்ம மின்மிகள்
நீரியத்தில் எதிர்மின்னியொன்று வேண்டப்படுகையில் எதிர்ம மின்மிகள் உருவாகும்.  
- ஐதரைடு: *H<sup>-</sup>* (எந்தவொரு நீரிய ஓரிடத்தானினதும் எதிர்ம மின்மி)
- தியூத்திரைடு: *<sup>2</sup>H<sup>-</sup>*, *D<sup>-</sup>*
- திரைத்தைடு: *<sup>3</sup>H<sup>-</sup>*, ''T<sup>-</sup>

## இதையும் பார்க்க
- காடி
# தலவாக்கலை தமிழ் மகா வித்தியாலயம்



**தலவாக்கலை தமிழ் மகா வித்தியாலயம்** ஒரு அரச, கலப்புப் பள்ளி ஆகும். இது தலவாக்கலை நகரில் அமைந்துள்ளது. இது நுவரெலியா பிரதான பாதையில் தலவாக்கலை நகரில் அமைந்துள்ளது.  

## கல்வி நிலை
தரம் ஒன்று தொடக்கம் தரம் பதிமூன்று வரையான வகுப்புகள் உள்ளன. இதில் தரம் ஒன்று தொடக்கம் தரம் ஐந்து வரையான வகுப்புகள் பாலர் பிரிவு எனவும், தரம் ஆறு தொடக்கம் தரம் பதினொன்று வரையான வகுப்புகள் சாதாரண தரம் எனவும், தரம் பன்னிரெண்டு, பதிமூன்று வகுப்புகள் உயர்தரம் எனவும் வகைபடுத்தபட்டுள்ளது  

## பிற இணைப்புகள்
- தலவாக்கலை த.ம.வி - வலைப்பதிவு
- தலவாக்கலை த.ம.வி - முகநூல்
# எனது இந்தியா (நூல்)

**எனது இந்தியா** நூல் ஆங்கிலப் புத்தகமான *மை இந்தியா*வின் (My India) தமிழாக்கமாகும். யுவன் சந்திரசேகர் இதை மொழிபெயர்த்துள்ளார். மிகவும் புகழ் பெற்ற வேட்டை இலக்கியக்காரரான "எட்வர்ட் ஜேம்ஸ் ஜிம் கார்பெட்" எழுதிய புகழ் பெற்ற நூல். மனித மனத்தின் குரூரத்திற்கு வேட்டையாடாமல், சக மனிதர்களைத் தாக்கும் ஆட்கொல்லி மிருகங்களை வேட்டையாடுபவர். அவரது வேட்டை அனுபவங்களே இந்நூல். அவரது மனிதப் பண்பும் , கனிவும் வழிந்தோடும் பக்கங்கள் அடங்கிய நூல். இரயில்வேயின் சரக்குப் பிரிவில் ஒப்பந்ததாரராக பணியாற்றி சக ஊழியர்களிடம் நன்மதிப்பைப் பெற்றவர். இந்திய மக்களின் மேல் கரிசனம் கொண்டவர் இவர். இவரது சிறு வயதுமுதலே வேட்டையாடுதலில் ஈடுபடத்தொடங்கியவரின் அனுபவங்களின் தொகுப்பே இந்நூல். மனிதர்களை மட்டுமல்ல மிருகங்களையும் வனங்களையும் மிகத்துல்லியமாக இப்புத்தகத்தில் பதிவு செய்துள்ளார். இவரது புத்தகங்களை வேட்டை இலக்கியம் என்று வகைப்படுத்துவர்.  

இவர் பதிவு செய்யும் காட்சிகள் வனத்தில் இயற்கையின் சமநிலையையும், வனவிலங்குகளும் தமக்கென ஒரு சட்டதிட்டங்களுடன் இயங்குகின்றன என்பதை சொல்வதாகவும் இருக்கின்றன.  
77 மணி நேரம் வனத்தில் அகப்பட்டுக்கொண்ட இரு சிறு குழந்தைகள் (புடாலி 2 வயது, புன்வா 3 வயது) எந்த ஒரு வன விலங்காலும் தாக்கப்படாமல் மீட்கப்பட்டதையும், பிறந்து ஒரு மாதமே ஆன ஒரு ஆட்டுக்குட்டியை கொல்லாமல் பரிவோடு விட்டுச் சென்ற பெண்புலியையும் சுட்டிக்காட்டி, வனத்தின் இத்தகைய எழுதப்படாத சட்டம் மக்களிடம் இல்லை என்று குறிப்பிடுகிறார்.  
ஹிட்லரது போர்க் கொடூரங்களோடு ஒப்பிட்டு,வலிமையானவர்களிடம் பலவீனர்களை நோக்கிய இத்தகைய பரிவு இருந்திருந்தால் உலகில் போர் இருந்திருக்காது என்ற தன் கருத்தை பதிவு செய்கிறார்.  

இந்த நூல் தமிழில் மொழிபெயர்க்கப்பட்டு காலச்சுவடு பதிப்பகத்தினரால் வெளியிடப்பட்டுள்ளது.
# ஜூனியர் விகடன்



**ஜுனியர் விகடன் ** என்பது விகடன் குழுமத்தின் வாரமிருமுறை செய்தி இதழ் ஆகும். இது அரசியல், சமூக விழிப்புணர்வு, அண்மைய நிகழ்வுகள், திரையுலக செய்திகள் போன்ற செய்திகளைக் கொண்டுள்ளது. இந்த வாரமிருமுறை இதழில் *மிஸ்டர் கழுகு* என்னும் பகுதி புலனாய்வு செய்திகளையும் அரசியல் நிகழ்வுகளையும் கொண்டுள்ளது.
# கே. தவமணி தேவி


**கே. தவமணி தேவி** (*K. Thavamani Devi*, இறப்பு: பெப்ரவரி 10, 2001) இலங்கைத் திரைப்பட நடிகை. 1940களில் பல தமிழ்த் திரைப்படங்களில் நடித்தவர்.  

## வாழ்க்கைக் குறிப்பு
யாழ்ப்பாணத்தில் இணுவிலில் பிறந்து கொழும்பில் வளர்ந்தவர். இவரின் தந்தை கார்த்திகேசு, ஒரு பிரபலமான வழக்கறிஞர். பெற்றோரின் விருப்பப்படி இவர் சிறு வயதிலேயே சென்னைக்குக் குடி பெயர்ந்தார். இது இவருக்கு பெரும் புகழையும் வெற்றியையும் ஈட்டிக் கொடுத்தது. தவமணி தேவிக்கு ராஜகுமாரி திரைப்படத்தில் நாயகனை மயக்கும் ராணி வேடம். இவரின் மெய்ப் பாதுகாவலராக சாண்டோ எம். எம். ஏ. சின்னப்பாதேவர் நடித்திருந்தார்.  

## பிற்காலம்
தவமணி தேவி 1962 ஆம் ஆண்டில் ராமேசுவரத்தைச் சேர்ந்த கோடிலிங்க சாஸ்திரி என்பவரைக் காதலித்து மணந்து கொண்டார். திருமணத்தின் பின்னர் திரைப்படத் துறையை விட்டு முற்றாக விலகி ஆன்மீகத்தில் அதிக நாட்டம் கொண்டிருந்தார். இராமேசுவரத்தில் தனது இறுதிக் காலத்தைக் கழித்த அவர் தனது 76வது வயதில் 2001 பெப்ரவரி 10 இல் காலமானார்.  

## நடித்த திரைப்படங்கள்
- *சதி அகல்யா* (1937)
- *சகுந்தலை* (1940)
- *சியாம் சுந்தர்* (1940)
- *வேதவதி (சீதா ஜனனம்)* (1941)
- *வனமோகினி* (1941)
- *கிருஷ்ணகுமார்* (1941)
- *பக்த காளத்தி* (1945)
- *ஆரவல்லி சூரவல்லி* (1946)
- *வித்யாபதி* (1946)
- *ராஜகுமாரி* (1947)
- *நாட்டிய ராணி* (1949)
# உம்மு ரூமான்

**உம்மு ரூமான் (ரலி)** (*Zaynab bint ‘Āmir "Umm Rooman"*, அவர்கள் அபூபக்கர் சித்திக் (ரலி) அவர்களுடைய மனைவியும், உம்முல் மூஃமினீன் ஆயிஷா சித்தீக்கா (ரலி) அவர்களின் தாயாரும் ஆவார்.இவரது தந்தை ஆமிர் இப்னு உமைர் கினானா எனும் குலத்தில் பிறந்தவர்.  

இவர் ஆரம்ப கால கட்டத்திலேயே இசுலாத்தை ஏற்று மக்காவிலிருந்து அபிசீனியாவிற்கு ஹிஜ்ரத் செய்தவர்களில் ஒருவர் ஆவார்.  
இவரது கணவர் அபூபக்கர் மூலம் ஆயிஷா சித்தீக்கா (ரலி) மற்றும் அப்துர் ரஹ்மான்(ரலி), ஆகியோர் பிறந்தனர்.
# ஆதிச்ச தேவன்

**ஆதிச்ச தேவன்** 13-ஆம் நூற்றாண்டில் வாழ்ந்த புலவர்களில் ஒருவர். காங்கேயன் பிள்ளைத்தமிழ், காரணை விழுப்பரையன் மடல் ஆகிய நூல்களைப் பாடியவர். இவரது இந்த நூல்களைப் பற்றிக் கல்வெட்டு ஆவணங்களிலிருந்து அறியமுடிகிறது. நூல்கள் கிடைக்கவில்லை.  

## கருவிநூல்
- மு. அருணாசலம், தமிழ் இலக்கிய வரலாறு, பதின்மூன்றாம் நூற்றாண்டு, பதிப்பு 2005
# ஆராய்ச்சி மணி


மக்கள் தம் குறைகளை மன்னரிடம் எளிதாக எடுத்துரைக்கும் பொருட்டு அரண்மனையில் கட்டப்படும் மணியே ஆராய்ச்சி மணியாகும். மன்னரிடம் தம் குறைகளைக் கூற வரும் மக்கள் மன்னரின் கீழுள்ள எவரிடமும் அனுமதி கோராமல் மன்னரை நேரடியாகச் சந்திப்பதற்கு இவ்வாராய்ச்சி மணியை அடிப்பர். இம்மணியின் ஒலி கேட்டவுடன் மன்னர், மக்கள் வந்திருப்பது அறிந்து அவர்களைச் சந்தித்துக் குறைகளைக் கேட்டறிவார். நெறி தவறாது அரசு செலுத்திய மன்னர்கள் இத்தகைய மணிக்கு மிகுந்த சிறப்பளித்தனர்.  

## வரலாற்றில் ஆராய்ச்சி மணி
மனுநீதிச் சோழன் தன் அரண்மனையிலுள்ள ஆராய்ச்சி மணியை, மன்னனின் மகன் அறியாமல் செய்த தவறால் தன் கன்றையிழந்த தாய்ப்பசு, அடித்தது. நடந்தவற்றை அறிந்த மன்னன், நீதியை நிலைநாட்டும் பொருட்டு, தன் மகனைத் தானே தேரேற்றிக் கொன்றான். இந்நிகழ்ச்சியினைப் பெரியபுராணத்தில் சேக்கிழார், திருமலைச் சருக்கத்திலுள்ள திருநகரச் சிறப்பு என்னும் பகுதியில், தெரிவிக்கிறார். திருநகரச் சிறப்பில் 27வது பாடலாக வரும் கீழ்க்காணும் பாடலில் ஆராய்ச்சி மணி இருந்ததற்கான குறிப்பு வருகிறது  
.  

இப்பாடலில் "மனுவின் பொன் கோயில் வாயில் பொன் அணி மணி" என்பது மனுநீதிச் சோழனின் அரண்மனை வாயிலிலுள்ள ஆராய்ச்சி மணியைக் குறிக்கிறது. இந்நிகழ்ச்சியின் மூலமாக நெறி தவறாத மன்னர்களின் அரண்மனையில் ஆராய்ச்சி மணி இருந்ததற்கானச் சான்று தெளிவாகிறது.
# கரிசல்பட்டி



**கரிசல்பட்டி** (*KarisalPatti*) , இந்தியாவின் தமிழ்நாடு மாநிலத்தில் அமைந்துள்ள திருநெல்வேலி மாவட்டத்தில் அம்பாசமுத்திரம் வட்டத்தில் சேரன்மகாதேவி ஊராட்சி ஒன்றியத்தில் இருக்கும் ஒரு கிராமம் மற்றும் ஊராட்சி ஆகும்.  

## கரிசல்பட்டி கிராமம்

அடிப்படையில் இது கிராமமாக இருப்பினும் இது சற்று நாகரிகமடைந்த வாழ்க்கை முறையை ஒத்து நகர வாழ்க்கையைப் போன்ற சூழல் கொண்ட கிராமமாகும். காரணம் கிராமத்தில் படித்தவர்களே மிக அதிகம். கிராமத்திலே ஒரு உயர் நிலைப் பள்ளி இருப்பதால் அனைவரும் குறைந்தது பன்னிரெண்டாம் வகுப்பு வரை படித்து விடுகின்றனர். மேலும் பெரும்பான்மையானவர்கள் வசதி படைத்தவர்களாக இருப்பதால் கல்லூரி படிப்பும் தொடர்கிறது.  

## வரலாறு

கரிசல்பட்டி ஒரு பழமையான கிராமம், ஆரம்ப காலத்து கரிசல்பட்டி பிராமணர்களைக் கொண்ட கிராமமாகும். தற்போது ஊர் குளத்திற்கு தெற்கு பகுதில் உள்ள ஊரணி உள்ள இடமே பிராமணர் காலத்து கரிசல்பட்டியாகும். தற்போது அதற்கான அடையாளம் கூட இல்லாமல் இருக்கும் இவ்விடத்தில் இருந்து சுமார் இரண்டு தலைமுறைகளுக்கு முன் வீடு கட்டுவதற்காக எடுக்கப்பட்ட பெரிய அளவினால படிக்கட்டுக்கற்களே அதற்கு ஆதாரம். பின்னர் விவசாயப் பணிகளுக்காக குடியேறியவர்களே நாடார் சமுதாயத்தினர். தெற்கே பிராமணர்களும் வடக்கே நாடார்களும் வசித்து வந்த கிராமத்தில் பிராமணர்கள் நகர்ப்புறங்களுக்கு குடிபெயர ஆரம்பித்ததாலும் தீண்டாமை போன்ற பிரச்சனைகளாலும் இருந்த இடம் தெரியாமல் போய் விட்டனர். இன்று சுமார் நானூறு நாடார் இன குடும்பங்கள் வசிக்கும் இவ்வூரில் அனைவரும் கிறித்தவ நாடார்களே.  

## கிறித்தவம்

சுமார் நூற்றைம்பது அல்லது இருநூறு ஆண்டுகளுக்கு முன்பே கிருத்தவம் கரிசல்பட்டியில் நுழைந்திருக்கவேண்டும். ஆரம்பத்தில் லண்டனை தலைமையகமாகக் கொண்டு தென்னிந்தியாவில் குறிப்பாக திருநெல்வேலி மாவட்டத்தில்(தற்போதைய தூத்துக்குடி மாவட்டம் உட்பட) சுவிசேச ஊழியம் செய்து வந்த சி.எம்.எஸ்.சபையே கரிசல்பட்டிக்கு கிருத்துவத்தை கொண்டுவந்தது. சி.எம்.எஸ் ஆல் கட்டப்பட்ட தூய பவுல் ஆலயம் நூற்றுப்பத்து ஆண்டுகளையும் கடந்து கம்பீரமாய் காட்சியளிக்கிறது. இந்த சி.எம்.எஸ்-ல் சுவிசேச ஊழியம் செய்வதற்காக கரிசல்பட்டிக்கு வந்தவரே சுவி.தாவீது ஐயா அவர்கள். அறுபது ஆண்டுகளைக் கடந்து சி.எம்.எஸ் பரி.காபிரியேல் ஆலயமும், நூற்றாண்டுகளைக் கடந்து சி.எஸ்.ஐ தூய பவுல் ஆலயமும் ஒற்றுமையுடன் இணைந்து செயல்படுகிறது.  

## கரிசல்பட்டி ஊராட்சி

கரிசல்பட்டி ஊராட்சி, சேரன்மகாதேவி ஊராட்சி ஒன்றியத்திற்குட்பட்ட ஒரு சிற்றூராட்சியாகும். இது கரிசல்பட்டி மற்றும் பூங்குடையார்குளம் என்னும் இரு வருவாய் கிராமங்களையும் கரிசல்பட்டி, ஓடைக்கரை, மேல உப்பூரணி, கீழ உப்பூரணி, தெய்வநாயகப்பேரி மற்றும் கோவிந்தப்பேரி என்னும் சிற்றூர்களையும் கொண்டது. இதன் எல்கையாக திருவிருத்தான்புள்ளி, உலகங்குளம் ஊராட்சிகளும், மேலச்சேவல் பெரூராட்சியும் மற்றும் நாங்குநேரி தாலுகாவைச் சேர்ந்த சிங்கிகுளம் ஊராட்சியும் அமைந்துள்ளது.
# கவிராயர் ஈசுவர சிவ உடையார்

**கவிராயர் ஈசுவர சிவ உடையார்** என்பவர் 13-ஆம் நூற்றாண்டில் வாழ்ந்த ஒரு புலவர். மாறவர்மன் சுந்தர பாண்டியன் (1216-1238) காலத்தவர். இந்தப் பாண்டியன் காலத்தில் கானப்பேர் என்னும் ஊரைத் தலைநகராகக் கொண்டு ஆண்டுவந்தவன் திருகானப்பேர் உடையான் என்னும் குறுநில மன்னன். இவனுக்கு ஆசிரியராக விளங்கியவர் இந்தக் கவிராயர் ஈசுவர சிவ உடையார். குறுநில மன்னன் திருக்கானப்பேர் உடையான் தன் ஆசிரியருக்கு விளங்கிளி நல்லூர் என்னும் ஊரினை முற்றுட்டாக வழங்கிப் பாராட்டினான்.  

## கருவிநூல்
- மு. அருணாசலம், தமிழ் இலக்கிய வரலாறு, பதின்மூன்றாம் நூற்றாண்டு, பதிப்பு 2005
## அடிக்குறிப்பு
# திருகானப்பேர் உடையான்

**திருக்கானப்பேர் உடையான்** என்பவன் திரிபுவன சக்கரவர்த்தி மாறவர்மன் சுந்தர பாண்டியன் (1216-1238) ஆளுகைக்கு உட்பட்ட ஒரு குறுநில மன்னனாக விளங்கினான். இவனது தலைநகர் கானப்பேர். இவன் தன் ஆசிரியர் கவிராயர் ஈசுவர சிவ உடையார் என்பவருக்கு விளங்கிளி நல்லூர் என்னும் ஊரினை முற்றுட்டாக வழங்கிப் பாராட்டியவன்.  
## கருவிநூல்
- மு. அருணாசலம், தமிழ் இலக்கிய வரலாறு, பதின்மூன்றாம் நூற்றாண்டு, பதிப்பு 2005
## அடிக்குறிப்பு
# தாயின் நல்ல பெருமாள்

**தாயின் நல்ல பெருமாள்** என்பவர் 13-ஆம் நூற்றாண்டில் வாழ்ந்த ஒரு புலவர். இவரது பெயரைக் கல்வெட்டு **'புவனேக வீரத் தொண்டைமானான தாயின் நல்ல பெருமாள் முனையதரையன்**' எனக் குறிப்பிடுகிறது. இவர் ஆதித்த வல்லையன் என்னும் படைத்தலைவன் மீது பாடிய ஆறு பாடல்கள் ஆவணப் பாடல்களாகக் கல்வெட்டில் உள்ளன.  

## கருவிநூல்
- மு. அருணாசலம், தமிழ் இலக்கிய வரலாறு, பதின்மூன்றாம் நூற்றாண்டு, பதிப்பு 2005
## அடிக்குறிப்பு
# புவனேக வீரன்

**புவனேக வீரன்** என்பது மாறவர்மன் விக்கிரம பாண்டியன் தரித்துக்கொண்ட பட்டப்பெயர். தனது படைத்தலைவன் ஆதித்த வல்லையன் உதவியோடு, சிதம்பரம் பகுதியைக் கைப்பற்றி 1248-ஆம் ஆண்டு இவன் தரித்துக்கொண்ட பட்டம் இது. இந்தப் பட்டத்தை ஆதித்த வல்லையனைப் பாடிய தாயின் நல்ல பெருமாள் என்னும் புலவரும் தன் பெயரோடு சூட்டிக்கொண்டுள்ளார்.  

## கருவிநூல்
- மு. அருணாசலம், தமிழ் இலக்கிய வரலாறு, பதின்மூன்றாம் நூற்றாண்டு, பதிப்பு 2005
## அடிக்குறிப்பு
# ஆதித்த வல்லையன்

**ஆதித்த வல்லையன்** என்பவன் மாறவர்மன் விக்கிம பாண்டியனின் படைத்தலைவன். இந்தப் பாண்டியன் தில்லையைக் கைப்பற்ற இவன் உதவியிருக்கிறான். இவனது இந்த உதவியையும், போர்த்திறமையையும் பாராட்டித் தாயின் நல்ல பெருமாள் என்னும் புலவர் பாடிய ஆவணப்பாடல்கள் ஆறு கல்வெட்டுப் பதிவாக உள்ளன.  

## கருவிநூல்
- மு. அருணாசலம், தமிழ் இலக்கிய வரலாறு, பதின்மூன்றாம் நூற்றாண்டு, பதிப்பு 2005
## அடிக்குறிப்பு